[{"text_idx": "#000004", "text": "Gelak martxan urtebete daraman arren, bi erakundeen arteko lankidetza ofizialdu da GIEk Donostian dituen instalazioetan, Unibertsitatea-Enpresa lankidetza esparru bat sinatuz."}, {"text_idx": "#000006", "text": "Lankidetza hitzarmena Danobatgroupek inguruko gazteen talentuaren prestakuntzaren eta kudeaketaren alde egiten duen apustu estrategikoaren parte da. Danobatgroupeko Kudeaketa Sozialeko zuzendariak azaldu duenez, \u201cEuskadiko erreferentziazko unibertsitate batekin harreman sendoa izateak balio digu mundu akademikoaren eta gure taldearen negozioen artean ezagutza, trukea eta talentuaren transferentzia sustatzeko\u201d."}, {"text_idx": "#000007", "text": "Aliantza horren barruan, bi aldeek konpromisoa hartu dute graduko prestakuntzaren arloan lankidetzan aritzeko, makina-erremintaren eta fabrikazio aurreratuaren sektoreak eskatzen dituen premia berezietara egokitutako talentua sortzeko. Aldi berean, ikasleen enplegagarritasuna hobetzen saiatuko dira, mekanismo dualak sustatuz, praktiken eta gradu bukaerako lanen bidez. Horrez gain, bi aldeak makina-erremintaren arloari buruzko saio eta jardunaldi teknikoak antolatzeaz arduratuko dira. Jarduera horiek aukera bikaina izango dira ikasleentzat sektorearen erronkak eta aukerak bertatik bertara ezagutzeko."}, {"text_idx": "#000008", "text": "Ikasleen prestakuntza teoriko-praktikoa osatzeko, sektorearen joerei buruzko azterketa, analisi eta ikerketa lan akademikoak egingo dira, GIEko irakasle eta ikasleen eta industria taldeko kooperatibetako profesionalen partaidetzarekin. Gainera, ikasleek makina-erremintako soluzio teknologiko aurreratuenak ere ikasi ahal izango dituzte, industria taldeko negozioetara bisita teknikoak eginez."}, {"text_idx": "#000009", "text": "\u201cDanobatgroupekin lankidetzan arituz, makina-erremintaren eta fabrikazio aurreratuaren arloko profesional bihurtzeko era guztietako erraztasunak eskaini nahi dizkiegu gure ikasleei, baita inguruko gazteen artean STEAM ikasketak ikusarazi eta sustatu ere\u201d, adierazi du Gipuzkoako Ingeniaritza Eskolako Kanpo Harremanetako zuzendariorde Iker Laskurainek."}, {"text_idx": "#000010", "text": "Ikerlanek ikerketa-artikulu onenaren saria jaso du bateragarritasun elektromagnetikoari buruzko munduko konferentzia handienean"}]